GiliGold/VAD_KnessetCorpus huggingface dataset:
מירי רגב: הסתייגות מספר 66 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 67 לסעיף 5 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 68 לסעיף 6 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 69 לאחרי סעיף 6 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 70 לסעיף 7 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 71 לאחרי סעיף 7 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 72 לסעיף 8 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 73 לסעיף 8 שמציעות קבוצת מרצ, קבוצת חד"ש, קבוצת העבודה וקבוצת בל"ד.
מירי רגב: הסתייגות מספר 74 לסעיף 9, הסתייגות של חברת הכנסת איילת שקד.
מירי רגב: האם את מושכת את ההסתייגות?
<תומר רוזנר: לאחר שהוועדה החליטה לדחות את כל ההצעות לשינוי הנוסח כפי שהציעו חברי הכנסת, מונח בפניכם הנוסח של הוועדה עם השינויים שהוועדה סכמה עם השינויים שהוסברו במהלך הדיון היום.
<תומר רוזנר: ניתן להצביע על כולו.
מירי רגב: האופוזיציה, שאני נותנת לה מקום של כבוד בוועדה שלי, דב חנין, יושב-ראש האופוזיציה בוועדת הפנים, שמאוד רוצה שאני אעביר את חוק גבעת עמל.
מירי רגב: אתה רוצה שנצביע על כל החוק כולו או סעיף סעיף?
דב חנין: על כל החוק.
מירי רגב: הפלנו את ההסתייגויות של האופוזיציה, הקואליציה, שבינתיים היא חברת הכנסת איילת שקד ואנוכי משכה את ההסתייגויות שלה ואנחנו עוברים להצביע על הצעת החוק, על כל סעיפי החוק 1-9 כפי שהוקראו פה בוועדה.
מירי רגב: אנחנו מצביעים על כל סעיפי החוק, סעיף 1 עד סעיף 9 כהצעת הוועדה.
מירי רגב: אני רוצה להתנצל בפני תושבי דרום תל-אביב שלא הצלחתי להביא חוק עם שיניים.
מירי רגב: צר לי שהיועץ המשפטי של הממשלה פוזל לכיוון ז'נבה, אבל לפחות לא הבאנו את פירוקו של חולות.
מירי רגב: אני מבקשת קודם כל רביזיה על כל החוק, נודיע לכם מתי נתכנס.
איילת שקד: יש לכם התחייבות מהבית היהודי ומהליכוד.
מירי רגב: אני מבטיחה לכם שבפעם הבאה שנהיה בשלטון נביא חוק חזק יותר.
מיכל רוזין: כאילו אתם לא בשלטון כבר 5 שנים.
מיכל רוזין: פתרתם להם יופי את הבעיה.
מיכל רוזין: 5 שנים אתם בשלטון.
מיכל רוזין: אתם הרוב שמתנהג כמו המיעוט.
מירי רגב: אני רוצה להודות לדוד אזולאי וליעקב אשר על כך שהייתם חלק מהוועדה וסייעתם לנו להעביר את החוק החשוב הזה.
מיכל רוזין: 5 שנים אתם בשלטון ולא עשיתם כלום.
מירי רגב: אני רוצה להודות לשר גלעד ארדן ואני מבקשת ממנו להשמיע כמה דברים.
<גלעד קרן: אמרתי בדיון הראשון, שיש מזל גדול למדינת ישראל שמירי רגב היא יושבת-ראש הוועדה.
ג'מאל זחאלקה: בחייך.
ג'מאל זחאלקה: מזל טוב לגזענים.
ג'מאל זחאלקה: זה מזל רע.
מיכל רוזין: יש גבול.
מיכל רוזין: אתם עושים פה תעמולת בחירות בלי הפסקה.
מיכל רוזין: אולי תתרכזו בתושבי ישראל ובאזרחים.
מיכל רוזין: תעשו מסיבת עיתונאים על הזמן שלכם, יש גבול לתעמולת בחירות לפריימריז.
<גלעד קרן: זכותי לברך על העברת החוק, אתם עדיין לא קובעים פה את הכללים.
<גלעד קרן: כל מה שאנחנו אומרים זו תעמולה וכל מה שאתם אומרים הוא תמיד מקצועי, רק אף פעם לא לטובת העם היהודי.
<גלעד קרן: אמרתי בדיון הראשון ואני חוזר ואומר, אני לא חושב שאם היה פה מישהו אחר עם פחות נחישות ומחויבות לנושא הזה מאשר חברת הכנסת מירי רגב, החוק היה עובר בזמן הקצר שהיה לנו.
מיכל רוזין: מחטף.
<גלעד קרן: ברור.
<גלעד קרן: תמשיכו להביא לכאן צלמים.
מיכל רוזין: מי שמביא צלמים זה - - -
<גלעד קרן: מרצ תמיד לא תלך אל העם ותנסה לעקוף את רצון העם דרך מנגנונים אחרים לא דמוקרטים.
מיכל רוזין: נכון, בדיוק מה שאנחנו עושים.
מיכל רוזין: בגלל זה 5 שנים אתם הוצאת אותם משם.
מיכל רוזין: תביאו קבלות.
<גלעד קרן: גם לא לאפשר לדבר זה פוגע בדמוקרטיה.
מיכל רוזין: שיביאו לכם פתרונות אמיתיים.
מיכל רוזין: 5 שנים הם בשלטון.
<גלעד קרן: אני רוצה להזכיר שוב, כי אני יודע שיהיו עיוותים על איך הגענו למה שהגענו.
<גלעד קרן: החוקים הקודמים נפסלו פעמים על-ידי בית המשפט העליון.
<גלעד קרן: אני רוצה לחדד ולהסביר לאופוזיציה, החוקים הקודמים לא היו הצעות חוק פרטיות.
<גלעד קרן: אלו היו הצעות חוק שהוגשו בתיאום ובגיבוי ולאחר שהיועץ המשפטי לממשלה ומשרד המשפטים סמכו את ידם על שני הנוסחים הממשלתיים הקודמים.
<גלעד קרן: בית המשפט העליון, אותו כולנו מכבדים, לא חייבים תמיד להסכים, אבל בהחלט מכבדים וחייבים לציית להחלטות שלו, פסל פעמים, בעיתוי מאוד לא נוח, את הצעות החוק.
<גלעד קרן: לכן הגענו למצב שהגענו.
<גלעד קרן: הוגש הסדר לכנסת, חקיקתי, שאמרתי בדיון הראשון שלמרות שגם אני לא הסכמתי אם תוכנו ועם משך הזמן, גם של האחזקה במתקן השהייה בחולות וגם משך המשמורת, שהיא פחותה ממה שמותר היום בדירקטיבה האירופית, במדינות שהאיומים עליהם הם הרבה יותר נמוכים מאשר האיום על מדינת ישראל.
<גלעד קרן: למרות זאת הסכמתי להניח את הצעת החוק ולהגיש אותה לכנסת ורק בגלל דבר אחד, בגלל האיום שמתקן חולות ייסגר בעוד שבועיים מהיום אם החוק הזה לא יפורסם ועוד אלפי מסתננים ישתחררו וישתלבו בצורה כזו או אחרת בשוק העבודה על כל ההשלכות והנזקים החברתיים והכלכליים המשתמעים מכך.
<גלעד קרן: יחד עם זאת אמרתי ואני חוזר ואומר לחברי בשמאל, אני בהחלט מבין ומחויב שמדינת ישראל כמדינה של פליטים בעברה, חייבת לשמש דוגמה ומופת ליחס שהיא נותנת לבני אדם באשר הם בני אדם.
<גלעד קרן: לא משנה אם הם בלתי חוקיים או בטח פליטים שנמלטים מרצח עם.
<גלעד קרן: אבל לקחת את זה אך ורק לממד הזה, אני חייב להגיד שאני יכול רק להביע על כך צער רב.
<גלעד קרן: היה פה מאוד בולט שיש ויכוח ערכי בין שני גושים, בין גוש אחד, עבודה מרצ חד"ש בל"ד, שלא מקבל את העובדה שמדינת ישראל היא קודם מדינתו של העם היהודי ומוכן לקחת סיכונים על הנושא הזה - - -
מיכל רוזין: מה שאתה עושה עכשיו זו הסתה.
מיכל רוזין: אתה יודע שזה לא נכון.
מיכל רוזין: אין גבול לציניות.
<גלעד קרן: אנחנו לא נהיה מוכנים לקחת סיכונים כי עניי עירך קודמים.
נחמן שי: אם עניי עירך קודמים למה אתה לא עוזר להם?
<גלעד קרן: ולשלם מס שפתיים לתושבי דרום תל-אביב ולומר להם - - -
מיכל רוזין: אתם משלמים מס שפתיים.
<גלעד קרן: זה צריך לבוא לידי ביטוי בחקיקה.
<גלעד קרן: תוצאתית, חבר הכנסת נחמן שי, העבודה ומרצ וחד"ש ובל"ד - -
מיכל רוזין: תוצאתית לא עשיתם פה כלום 5 שנים.
<גלעד קרן: -- עמדו פה ביחד נגד הסדר חקיקתי מאוזן, שהיועץ המשפטי לממשלה סמך עליו את ידיו.
מיכל רוזין: סמך עליו פעמים ובג"צ ביטל את החוק.
<גלעד קרן: אני חושב שאתם צריכים להסתכל להם בעיניים ולהתבייש.
<גלעד קרן: אז אל תספרו לנו שאתם בשמאל הציוני, אתם בשמאל הקיצוני יחד עם חד"ש ובל"ד.
מיכל רוזין: אתם צריכים להתבייש.
מיכל רוזין: 5 שנים אתם בשלטון ולא הבאתם שום פתרון.
<גלעד קרן: הציבור שיבוא להצביע יצטרך לחשוב מי הוא רוצה שימשיך להוביל את המשך עידוד הפתרון לבעיית ההסתננות הבלתי חוקית.
<גלעד קרן: תודה רבה לכם.
מיכל רוזין: חיסול הדמוקרטיה בישראל.
מירי רגב: הסתיים הדיון בחוק.
מירי רגב: תודה לאמנון על כל הסיוע.
מירי רגב: הרביזיה תהיה ב-15:45.
מירי רגב: אני פותחת את ועדת הפנים והגנת הסביבה בדיון על המחטפים הפוליטיים של מינויים במועצות הדתיות של מפלגת הבית היהודי של בנט.
מירי רגב: אמרנו בדיון הקודם שלא נאפשר מחטף של מינויים פוליטיים.
מירי רגב: לא יקום ולא יעלה דבר כזה.
מירי רגב: לא יכול להיות מצב שלפני פיזור הכנסת משרד הדתות חושב שהוא יכול למנות פה אנשים שלו.
מירי רגב: הדבר הזה לא הולך.
מירי רגב: יש הליך, יש סדר במדינה הזו.
מירי רגב: פעם אמרתי לבן דהן, הוא מבין מרוקאית, שהיו אומרים: "חשומה".
מירי רגב: היו עושים את הדברים מתחת לשולחן.
מירי רגב: היום אתם גונבים הכול על השולחן, אין אלוהים.
מירי רגב: אתם עושים מה שאתם רוצים.
מירי רגב: אמרנו שמינויים במועצות דתיות צריכים להגיע בהבנה עם ראשי המועצות ועם ראשי הערים.
מירי רגב: קיימנו על זה מספר דיונים כוועדה שמפקחת על משרד הדתות, הבטיח בן דהן שיגיע עם ראשי ערים, מועצות, להבנות.
מירי רגב: אכן, עם כמה מהם הרצל הגיע, אבל עם כמה הוא לא הגיע.
מירי רגב: נשאר כאן שלומי שהוא לא הגיע, נס ציונה שלא הגיעו, קדימה-צורן שלא הגיעו.
מירי רגב: אילו לא היינו הולכים לבחירות אז היינו יכולים להביא הצעת חוק חדשה, תיקון חקיקה חדש.
מירי רגב: הייתי יושבת עם ארז והיינו רואים איך אנחנו מביאים משהו הגון בכל מה שקשור למינויים במועצות הדתיות, ולא לנסות למשוך את השנה מהבחירות המקומיות כדי שבסוף השנה הזו יהיה לכם עוד שני מינויים.
מירי רגב: ביחד זה יוצא 200 מינויים של הבית היהודי - לא רע.
מירי רגב: כל מפלגה חולמת על זה, בוודאי הליכוד שלא ממנה אף אחד, לא מינה אף אחד עד היום כי הוא עובד לפי השכל, על-פי החוק.
מירי רגב: כל השאר ממנים כל הזמן.
מירי רגב: לכן, אמרתי לארז: אם לא תצא הנחיה ברורה של היועץ המשפטי שמבהירה למשרד הדתות שאין מינויים פוליטיים אז יש כאן בעיה שמשרד דתות פועל בניגוד לחוק.
מירי רגב: לכולם ידוע שמרגע שמודיעים על פיזור הכנסת אין מינויים, אי-אפשר להזיז את העיפרון ממקום למקום בלי אישור.
מירי רגב: בבוקר דיברו איתי ממשרד הדתות והוא אמר: זה נפתר.
מירי רגב: אכן שלחו מכתב מהיועץ המשפטי לממשלה, אתמול אם אני לא טועה.
מירי רגב: היכן המכתב שלו?
מירי רגב: בעקבות שיחתי גם עם ארז הוא הוציא מכתב שמורה למר פת - זה אתה, אם אני לא טועה – לא לפעול בעניין הזה, לא למנות, כי אנחנו נמצאים בתקופת בחירות.
מירי רגב: איגי, לטובת הפרוטוקול, האם ההנחיה הזאת הועברה למר פת שיושב לידך?
מירי רגב: שנית, מר פת יעדכן את הוועדה האם הוא הבין את ההנחיה והוא יודע מה להגיד לשר כזה או אחר שרוצה למנות בתקופת הבחירות.
<גבי נעמן: האם זה כולל מינוי הרכבים?
<איגי פז: שלום, ההנחיה הועברה.
<איגי פז: היא הועברה ביום חמישי, והדברים עוד אפילו לפני שההנחיה הועברה - - -
מירי רגב: הדברים עברו אבל לא נעשו.
מירי רגב: בוצעו בניגוד לחוק.
מירי רגב: אז או שפת יעזוב את משרדו או שפת יסביר למה הוא עושה דברים בשינוי מהנחיות היועמ"ש.
מירי רגב: עוד לפני שזימנתי את הדיון הזה קיבלתי טלפון מראש עיריית נס ציונה שאין שום הסדר למרות שבן דהן אמר לי: יש הסדר, אז אל תספרו לי סיפורים.
מירי רגב: ההנחיה נאמרה, ההנחיה לא נאמרה, ההנחיה עברה, ההנחיה לא עברה – עכשיו היא יצאה כתובה.
מירי רגב: אם מישהו לא מבין את התורה שבעל פה הוא יבין אולי את התורה שבכתב.
<איגי פז: אני רק חייב להגיד לטובת הפרוטוקול שעוד לפני שההנחיה הועברה, היועץ המשפטי של המשרד לשירותי דת עצר את הדברים ואמר לגורמים אצלו שיש פה הגבלות שחלות בתקופת בחירות ויש פסיקה בעניין ויש הנחיית יועץ, ואי אפשר להציג את הדברים פה כאילו שאנחנו באנו וכפינו.
<איגי פז: אנחנו הבהרנו את מה שהיה כבר מובהר עוד לפני כן.
<איגי פז: אני אומר שאת הדברים הללו עוד לפני שההנחיה יצאה אז היועץ המשפטי של המשרד.
<איגי פז: זה דברים שהם מוכרים וידועים ועוד לפני שאנחנו הנחינו היועץ המשפטי של המשרד פעל בהתאם לכל דין.
מירי רגב: מר פת, בבקשה.
<ישראל פת: אני רוצה לומר שאכן כמו שאמר איגי, החל מיום חמישי, וגם קודם לכן, כאשר התברר ש- - -
מירי רגב: "קודם לכן" - זה לא נכון.
<ישראל פת: אני אסביר.
מירי רגב: זה לא נכון, כי תיכף ידבר שחר, סגן ראש עיריית נס ציונה ויגיד כאן מה קורה.
מירי רגב: אני מבקשת בכנסת להגיד אמת.
<ישראל פת: אם תוכלי לאפשר לי לומר את דבריי אז אני אומר את דבריי.
מירי רגב: כן, אני מאפשרת רק לך לדבר.
<ישראל פת: לי לא היה קשר עם אף לא אחד מהיושבים פה בימים האחרונים.
<ישראל פת: אף לא אחד מהם פנה אליי.
<ישראל פת: הליך הרכב מועצה דתית הוא הליך שמתמשך, לפעמים עד כדי חודשים.
<ישראל פת: לא יום, לא יומיים, לא שבוע ולא שבועיים – חודשים.
<ישראל פת: עד שההליך מתגבש ועובר אליי, עובר לעשייתם, הכול בור.
<ישראל פת: על מנת שהצדדים יחוו את דעתם על המועמדים להרכב המועצה הדתית בהתאם לסעיף 4 לחוק שירותי הדת היהודיים או להעביר את זה לחתימת השר, הדרך עדיין ארוכה.
<ישראל פת: אם אנחנו מדברים על המקרה של נס ציונה, בנס ציונה אנחנו מצאנו פתרון.
מירי רגב: עם עצמכם.
<ישראל פת: בנס ציונה אנחנו מצאנו פתרון של מינוי ראש המועצה הדתית היוצא מר עוזי עופר כממונה על המועצה הדתית לתקופה של כחודשיים עד לסוף השנה האזרחית הנוכחית.
<ישראל פת: כלומר, עד ה-31.12.2014.
<ישראל פת: פתרון דומה, ואני מדבר על ישיבת ועדת הפנים הקודמת שאני לא השתתפתי בה, לצערי, פתרון דומה נמצא לסדר גודל של כעשרים מועצות דתיות.
<ישראל פת: לגבי הרכב המועצה הדתית - אני מניח שליושבים פה, כולל לנציגי עיריית נס ציונה, לא ידועה מערכת היחסים הפנימית בתוך המשרד לשירותי דת, ואני כרגע לא רוצה להרחיב לגבי העניינים האלו.
<ישראל פת: כל זמן שהדברים לא עוברים אותי אין הרכב מועצה דתית.
מירי רגב: מה זה "לא עוברים אותך"?
מירי רגב: היום גם אותך הם לא צריכים לעבור.
מירי רגב: היום על-פי הנחיית היועמ"ש, אלא אם כן אני לא מבינה עברית - - -
<ישראל פת: גברתי ביקשה להתייחס לתקופה שלפני יום חמישי.
<ישראל פת: לגבי התקופה שלפני יום חמישי הדברים, לכל הפחות מבחינת נס ציונה, לא עברו אותי.
<ישראל פת: זאת אומרת, לא היה הרכב מועצה דתית כאשר עוזי עופר לא היה אמור להיות בו, אם על זה מדובר.
<ישראל פת: ואתם יכולים לשאול.
<ישראל פת: האדונים הנכבדים שנמצאים פה שאני לא מכיר אותם באופן אישי יכולים לשאול גם את עוזי עופר לגבי שיחותיו הרבות עמי.
<ישראל פת: החל מיום חמישי אנחנו עצרנו כליל.
<ישראל פת: עוד לפני השיחה עם המשנה ליועץ ולפני קבלת מכתבו עצרנו כליל את כל הרכבי המועצות הדתיות, את כל המינויים על המועצות הדתיות, ואנחנו ממתינים להנחיית היועץ בעניין.
מירי רגב: מה "הנחית היועץ"?
מירי רגב: הנחיית היועץ כבר ניתנה?
<ישראל פת: אנחנו ממתינים.
<ישראל פת: אני מסביר.
<ישראל פת: במכתב שגם את מכותבת אליו, גברתי, נאמר בסופו לגבי ההמשך.
<ישראל פת: הרי אנחנו רוצים למצוא פתרון גם בתקופה שלאחר - - -
מירי רגב: פתרון בהבנה.
<ישראל פת: פתרון בהבנה גם לגבי התקופה שלאחר ה-31.12.2014.
מירי רגב: למנות אנשים של הבית היהודי - זה הפתרון שלכם.
מירי רגב: כן, מה הפתרון?
<ישראל פת: גברתי, אינני מייצג פה את הבית היהודי.
<ישראל פת: אני נמצא במשרדי שנים רבות, גם בתקופות של הליכוד, גם בתקופות של ש"ס וגם בתקופות של הבית היהודי.
מירי רגב: אולי זאת הבעיה שאתם נמצאים כל כך הרבה שנים, היועצים המשפטיים, שאתם לא מוגבלים בזמן.
מירי רגב: כשאנחנו נגביל בזמן של קדנציות של יועצים משפטיים וגזברים תבינו שאתם לא מנהלים את המדינה, לא את המדינה ולא את השלטון המקומי.
<ישראל פת: אני מניח שזה נושא לדיון אחר ולא מולי.
<ישראל פת: אבל אני כפוף לא להנחיות השר או סגן השר, אני כפוף להנחיות המקצועיות של היועץ המשפטי לממשלה, ובהתאם להן אני פועל.
מירי רגב: אז מה אני מבינה מזה?
מירי רגב: מה שאני מבינה מזה שעד הבחירות הבאות היועמ"ש יחליט, אפשר יהיה למנות אנשים למרות שאין שרים?
<איגי פז: יש הבדל בין מינוי לבין הארכת מישהו שהוא כבר מכהן.
<איגי פז: אנחנו אמרנו שאנחנו נקיים דיון אצל ארז והתקיים דיון אצל ארז בנושא הזה מבחינת זה שיש עכשיו את הממונים שהם מכהנים כבר היום, ואנחנו רוצים לבחון את שאלת המשך הארכת כהונתם – שימור המצב הקיים.
מירי רגב: הארכה - שימור המצב הקיים.
<איגי פז: אני רוצה גם להתייחס שבהנחיית יועץ יש אפשרות שבמקרים חריגים כן לבוא ולבצע מינויים.
מירי רגב: מקרים חריגים יהיו חייבים להיות בתיאום עם ראש המועצה, לא מה שיחליט הפקיד.
<איגי פז: קודם כל, בתיאום עם היועץ המשפטי לממשלה או בא כוחו על מנת שנוכל באמת לבחון את שאלת הצורך החיוני והמידי באיוש המשרה.
<איגי פז: לגבי תיאום עם ראש המועצה המקומית – זאת שאלה נפרדת.
<שחר רובין: ואלה שמכהנים היום ימשיכו?
<שחר רובין: הממונים האלה ימשיכו?
<איגי פז: אנחנו נבחן את השאלה הזו.
<איגי פז: כרגע זה הנושא - - -
מירי רגב: שחר, כן לפי מה שכרגע מסתמן.
מירי רגב: משום שנס ציונה ביקשו את הדיון אז בואו ניתן להם להתבטא.
מירי רגב: כרגע המצב הוא שבעקבות הלחץ שלי על היועץ המשפטי לממשלה, ודיברתי עם ארז, בעקבות הדיונים שעשינו על מחטפים פוליטיים ומינויים פוליטיים של הבית היהודי שאין הבנות בין משרד הדתות לבין ראש הרשות, משום שהכנסת התפזרה ביקשתי לעצור את כל המינויים.
מירי רגב: לעצור את המינויים – זה אומר, כל מה שכרגע קיים יאריכו את זה עד הבחירות שיקרו, ובבחירות שיהיו שר הפנים החדש יצטרך לקבל החלטה.
<עדי אלבוים: לא ראינו את המכתב אז אנחנו לא - - -
מירי רגב: בסדר, אני אעביר את זה.
מירי רגב: כי רק אתמול זה היה מכתב.
מירי רגב: בעקבות הלחץ רצו שנבטל את הדיון, אבל בכל זאת לא ביטלתי את הדיון כדי שאני אגיד כמה דברים.
מירי רגב: נוציא גם מכתב כתוב גם לשלטון המקומי, גם לראשי הערים וגם עותק לארז.
מירי רגב: הדבר הנוסף שאני מבינה מאיגי – שימור המצב הקיים, שבמקרים חריגים זה יבוא ליועמ"ש.
מירי רגב: אני אוסיף ואבקש מהיועמ"ש שכשזה מגיע אליו כל מקרה חריג יצטרך להיות בתיאום עם הרשות.
<גבי נעמן: בהסכמת הרשות, לא בתיאום.
מירי רגב: בהסכמת הרשות - זה מה שצריך להיות.
<עדי אלבוים: אנחנו מבקשים רק תשובה אופרטיבית אחת לגבי נס ציונה.
<עדי אלבוים: אנחנו קיבלנו מכתב ב-27.11 שהוא המכתב ששנוי במחלוקת ששם העביר השר לראשונה את המועמדים מטעמו ואת ההרכב לטעמו שצריך להתמנות בנס ציונה.
מירי רגב: אבל זה לא סוכם.
<עדי אלבוים: ממש לא.
מירי רגב: היועץ המשפטי של משרד הפנים פת לא אישר את זה.
מירי רגב: ולכן, המצב הנוכחי בנס ציונה הוא המצב שימשיך.
<עדי אלבוים: לא, הם ביקשו גם - - -
מירי רגב: אתה לא מבין עברית?
<עדי אלבוים: שניה, שנייה.
<עדי אלבוים: הם ביקשו במכתב הזה להעלות את זה בפני המליאה להצבעה.
<עדי אלבוים: ראש העיר רוצה תשובה היום שלא מעלים.
מירי רגב: אני מסבירה, אתם אנשים אינטליגנטיים.
מירי רגב: אתם יודעים עברית.
מירי רגב: אומר כאן פת שעל נס ציונה אין סיכום.
מירי רגב: בגלל שאין סיכום המצב הקיים הוא המצב.
מירי רגב: לכן, אין מה להביא את זה למליאה, אין לעשות מינויים שלא מתואמים עם ראש העיר.
מירי רגב: המינויים ייעשו כשיהיה שר חדש.
מירי רגב: והיה ופת ילחץ על מינוי דווקא בנס ציונה הוא יצטרך להביא את זה ליועץ המשפטי לממשלה.
מירי רגב: אני אקרא בסיכום הדיון הזה ליועץ המשפטי לממשלה לא להביא בתקופת בחירות מינוי שלא מקובל על ראש הרשות.
מירי רגב: הסברתי את זה עצמי היטב, איגי?
מירי רגב: פת, בוא תגיד בקול דברים.
<ישראל פת: למען הרחבת היריעה אומר דבר נוסף, וזה גם אמור לעלות לפני היועץ המשפטי לממשלה או בפני המשנה ליועץ ליתר דיוק.
<ישראל פת: צריך לומר, והעמדה הזאת בהחלט נשמעה, ואני מוכרח לומר שבאופן אישי אני ממליץ עליה, כולל, ובמיוחד בהקשר של נס ציונה, שהמגמה היא להאריך את מינוי הממונים ולשמר מצב קיים.
<ישראל פת: צריך לומר שיש אופציה משפטית נוספת והיא גם לא נקיטת הליך כלשהו, אלא שימוש בתקנה שנקראת תקנה 26א רבתי לתקנות שירותי הדת היהודיים (ניהול מועצות), שבמסגרתה במקום שבו יש מזכיר למועצה הדתית, מזכיר המועצה הדתית הוא מורשה חתימה זמני.
<ישראל פת: מורשה חתימה זמני לצורך תשלום, הוראות התשלום - - -
מירי רגב: אוקיי, לבלניות או לכל מיני דברים כאלה.
<ישראל פת: נכון מאוד - שכר וגמלאות.
<ישראל פת: למשל, בשלומי יש מורשה חתימה זמני כזה.
<שחר רובין: בנס ציונה אין.
<ישראל פת: עכשיו השאלה שתעמוד בפני המשנה ליועץ המשפטי לממשלה זה - - -
מירי רגב: במקומות שאין.
<ישראל פת: במקומות שאין, אולי אפילו במקומות שיש, האם להמשיך לשמר מצב קיים ולהאריך את הכהונה של אותם ממונים שמונו לחודשיים או האם למנות את מורשי החתימה הזמניים במקומות שיש מורשי חתימה זמניים כמזכירי מועצות דתיות?
<שחר רובין: ואם אין?
<שחר רובין: - - -
<ישראל פת: בתקנת משנה (ג) לאותה תקנה 26א רבתי נאמר כך שבמקום שאין בו מזכיר למועצה הדתית ימונה ממונה בעל סמכות הכרעה על מועצה דתית בעלת מאפיינים דומים.
<ישראל פת: זאת אומרת, ישנה - - -
מירי רגב: אבל זה לא יכול להיות בלי תיאום.
<ישראל פת: עלי זה מקובל, אני - - -
מירי רגב: אנחנו מבינים את הממונים ואת הממונים על הממונים על הממונים על הממומנים.
מירי רגב: אתם לא תעשו כך.
מירי רגב: אתם - אנשי החוק - אוהבים שהדברים יהיו עם צדק, נכון?
<ישראל פת: חשוב לי להציג מתוך הגילוי הנאות בפני הוועדה ובפני הנוכחים פה את המצב המשפטי הנכון והקיים שיעמוד בפני המשנה היועץ המשפטי לממשלה לצורך הכרעה.
<ישראל פת: הקדמתי ואמרתי שאני באופן אישי דוגל בהארכת הכהונה של הממונים במקום שיש בו ממונים על המועצה הדתית.
מירי רגב: ואיפה שאין מה יהיה?
<ישראל פת: איפה שאין יש לנו מקומות בודדים שבהם אמורה לפקוע הכהונה.
<ישראל פת: במועצות האזוריות הבחירות נערכו בשלב יותר מאוחר מאשר ברשויות המקומיות העירוניות.
<ישראל פת: זה נערך לפני שנה בתאריך ה-24.12.2013.
<ישראל פת: לכן, שם תהיה פקיעת כהונה באותו תאריך.
<ישראל פת: כלומר, עוד כשבועיים מהיום.
<ישראל פת: גם שם אנחנו נמליץ על מינוי - - -
מירי רגב: משכתם את זה.
מירי רגב: לא, אתם לא תמליצו על מינוי.
מירי רגב: אתם תמליצו על הישארות המצב הקיים עד הבחירות הבאות.
מירי רגב: כאחת שמכירה את ארז אני בטוחה שגם זה מה שהוא יעשה.
מירי רגב: לא יהיו מינויים לפני שיהיה שר.
<ישראל פת: אני באתי לומר את זה בלשוני שלי.
<אלי ברדה: לדוגמה, במגדל העמק העברנו הכול בהסכמה.
<אלי ברדה: אומנם לא מינינו אישה, אבל לא קיבלנו הערות מהמשרד, ובכלל הערות.
<אלי ברדה: לא שום משוב.
<אלי ברדה: אנחנו שומעים שהמשרד מדבר עם פעילים פוליטיים שהם אפילו אינם חברי מועצה.
<אלי ברדה: חבר'ה, מדברים פתוח, חופשי.
מירי רגב: אין מצב כזה, זה לא יהיה.
מירי רגב: שידברו – מה, עולה כסף לדבר?
<אלי ברדה: מדברים מעל ראשו של ראש הרשות בסיטואציה שיש הסכמה בכלל, והכול בסדר.
<אלי ברדה: גם אז מדברים מאחורי הגב שלנו, מעל הראש שלנו.
<אלי ברדה: הסכמתי למינוי של ממונים למשך חודשיים.
<אלי ברדה: אנחנו לא יודעים מה המצב עכשיו.
מירי רגב: המצב הזה לא יכול להיות.
<ישראל פת: אני מבקש לענות לשאלתו של מר ברדה.
<ישראל פת: כל מה שמר ברדה ציין זה נכון עד ליום חמישי.
<ישראל פת: וגם לגבי זה אני רוצה להתייחס.
<ישראל פת: ככל שמדובר במינויים בעלי זיקה פוליטית הרי שהדברים עוברים דרכי, ומינויים בעלי זיקה פוליטית נדרשים לדרישות סף מיוחדות, כישורים מיוחדים, בהתאם להנחיית היועץ המשפטי לממשלה בעניין הזה.
<ישראל פת: מעבר לכך, אנחנו לא מאפשרים להרבות במינויים פוליטיים, כולל מינויים פוליטיים בעלי זיקה פוליטית.
<ישראל פת: זאת אומרת, הדברים נבחנים.
<ישראל פת: אצלנו יש שאלון שמצביע על זיקה פוליטית, האם הוא חבר מרכז של הבית היהודי, האם הוא חבר מועצת עיר של הבית היהודי.
<אלי ברדה: זה כן.
<אלי ברדה: כל השאלות ששאלת הן - - -
<ישראל פת: ככל ש- - - אנחנו כמעט לא מאפשרים את זה.
<ישראל פת: וגם כאשר אנחנו מאפשרים - - -
מירי רגב: מר פת, המציאות של היום בכלל לא מאפשרת לכם לשאול אם הוא בעל מינוי פוליטי או לא.
מירי רגב: כי באופן עקרוני מיום חמישי תודה לאל שיש יועץ משפטי לממשלה שמבין כשפונה אליו הכנסת, מה שפת כנראה לא מבין כי משרד הדתות, - - -
<ישראל פת: גברתי, גברתי, - - -
מירי רגב: מה שעברנו בשנה האחרונה עם משרד הדתות זה היה פשוט ביזיון.
<ישראל פת: גברתי, אני מבקש.
<ישראל פת: אין דבר אחד עקרוני שאני לא מתייעץ עם משרד המשפטים.
מירי רגב: אז כנראה לא הבהרת את הבעיה, כי כשמתייעצים צריך להגיד גם את הבעיה.
מירי רגב: ועובדה שכשאני הסברתי הוא הבין וכשאתה הסברת הוא כנראה לא הבין.
<ישראל פת: גברתי, אני מוחה על הקביעה.
מירי רגב: אז אתה מוחה, אתה יכול למחות.
<אלי ברדה: קודם כל, אני חייב לומר לכם שיש לי ניסיון טוב עם עו"ד פת.
<אלי ברדה: כבר מעל עשר שנים אני שומע אותו ומתייעץ אתו כשצריך.
<אלי ברדה: לא דיברתי אתו לאחרונה, אבל - - -
מירי רגב: יפה, אני שמחה לשמוע את זה.
<איגי פז: אני גם חייב להעיד שהוא - - -
מירי רגב: סליחה, הוא עדיין לא מקבל עכשיו המלצה להדליק את המשואה ביום העצמאות.
מירי רגב: כשהוא יקבל את זה אני אבקש שתמליצו עליו.
<גבי נעמן: אני חולק עליך, הוא משתף איתם פעולה.
מירי רגב: יש סיכומים, אין טעם להאריך בדברים.
<שחר רובין: עיריית נס ציונה הגישה בג"צ לפני חודשיים לגבי שיהיה המשך של אלה שכיהנו עכשיו, של הממונים, והלכתם על זה והסכמתם.
<שחר רובין: אני רוצה להגיד עוד משהו.
<שחר רובין: כל ההתנהלות של מה שקורה אצלכם במשרד ומשיכת הזמן, זה פשוט אדיר.
<שחר רובין: אני מפלגה שהביאה ארבעה מנדטים מתוך 15.
<שחר רובין: מפלגת הצעירים – ארבעה מנדטים.
<שחר רובין: שלחתי שמות שלי ואמרתם לי: עזוב את השם שלך.
<שחר רובין: אין לך סיכוי, תתאחד עם מפלגות.
<שחר רובין: למרות שהבאתי ארבעה מנדטים התאחדתי.
<שחר רובין: דיברתי עם בחור בשם דנינו שאמר לי: תתאחדו.
<שחר רובין: ניסינו להתאחד כדי שיהיה לכולם, כמו שאומרים.
<שחר רובין: בסוף לקחתם את האנשים שלא שלנו ושמתם אותם ברשימה, לא את השאלונים שאנחנו שלחנו ולא כלום כדי שיהיה נבחרים – זה לא ייאמן.
<ישראל פת: אני מוכרח לומר לך באופן אישי כך.
<ישראל פת: אני מכיר את הסיפור של נס ציונה למרות שאני לא האיש שטיפלתי בו באופן אישי.
<ישראל פת: הדברים טרם הגיעו לפתחי.
מירי רגב: אז הוא לא אישר את זה.
מירי רגב: הוא אמר את זה שהוא לא אישר.
<ישראל פת: כלומר, כל זמן שהם לא מגיעים לפתחי אז הדברים הם לא רלוונטיים.
<ישראל פת: כל זמן שמדובר בשיג ושיח מול לשכת שר, סגן שר, זה לא רלוונטי מבחינתי.
<אליהו שבירו: אני מבקש להרחיב את הנושא הזה גם לנושא של רב עיר.
<אליהו שבירו: באריאל יש רב עיר שהוא בהתנדבות, לא מקבל שכר.
<אליהו שבירו: אנחנו בשנת 2015 הולכים להיכנס להליך של בחירת רב עיר.
<אליהו שבירו: באבן יהודה היה תקן לרב עיר במשרה מלאה.
<אליהו שבירו: קיצצו את התקן לחצי משרה.
<אליהו שבירו: עכשיו רוצים לקחת את רב העיר של אבן יהודה ולהביא אותו אלינו כדי שאני אשלם לו שכר ושהוא יהיה רב עיר שלנו.
<אליהו שבירו: לא נשמע הגיוני, לא עובד.
מירי רגב: לא, אבל אין.
מירי רגב: אבל אומר פת: אין מינויים.
<אליהו שבירו: אם הוא אומר שזה גם לרב עיר אז אני אשמח מאוד.
מירי רגב: חברים, יש לי הצבעות.
מירי רגב: יש לנו ועדת כספים שמחכה להצבעה שלי.
מירי רגב: כדי לא לבזות אתכם ולתת לכם לחכות עוד שעה, לא הלכתי להצבעות.
מירי רגב: מחכים לי שם.
<ישראל פת: אני אתייחס לסוגיה הזאת.
<ישראל פת: אענה לשאלתו של ראש עיריית אריאל, מר שבירו.
<ישראל פת: הקביעה לגבי מילוי מקומו של רב עיר אינה קביעה של המשרד לשירותי דת.
<ישראל פת: הקביעה הינה קביעה של מועצת הרבנות הראשית שמוסמכת בהתאם לסעיף 2 לחוק הרבנות הראשית לישראל, תש"מ-1980, למנות ולהסמיך רבנים.
<אליהו שבירו: ולסדר להם מקומות עבודה.
מירי רגב: אבל גם רבנות ראשית לא יכולה למנות בזמן זה.
<ישראל פת: להסמיך ולמנות רבנים רושמי נישואין ונותני כשרות במקומות שאין בהם רב עיר.
<אליהו שבירו: אבל, יש.
<אליהו שבירו: יש, מה לעשות?
<אליהו שבירו: לקחת מישהו שלא מקבל שכר ולהביא מישהו שמקבל שכר כדי לסדר לו מקום עבודה?
<אליהו שבירו: אני חושב שזה לא נכון.
<ישראל פת: מר שבירו, אני יכול להסכים במאה אחוז או לא הסכים לחלוטין, אבל זה לא מצוי לפתחו של המשרד לשירותי דת, אלא לפתחה של מועצת הרבנות הראשית.
מירי רגב: אומר נכון היועץ המשפטי של הוועדה, אריאל בכלל לא כפופה לרבנות הראשית.
מירי רגב: כשנוח לכם זה כפוף, הא?
מירי רגב: כשלא נוח לכם אריאל לא כפופה לחוקים.
מירי רגב: יש החלה או אין החלה?
מירי רגב: – תלוי מה.
<ישראל פת: מה שמתכוון היועץ המשפטי של הוועדה, עו"ד תומר רוזנר, זה לגבי האסיפה הבוחרת לרבנות הראשית לישראל.
<ישראל פת: לגבי הליכים של בחירות רבני עיר, מינוי רבני עיר, יהודה ושומרון בהחלט כפופה.
מירי רגב: אז צריך לעצור גם את זה.
<ישראל פת: מינוי של רבנים – יש רבני עיר גם באריאל וגם במעלה אדומים, בביתר עלית, וכיוצא בזה.
מירי רגב: מר פת, האם לדעתך נכון שהרבנות הראשית היום לא תתעסק במינויי רבנים?
<ישראל פת: אני מוכן להעביר את הערת הוועדה.
מירי רגב: לא, אתה לא מוכן.
מירי רגב: אנחנו נוציא הנחיה כי הרבנות הראשית עובדת תחת משרד הדתות בהיבטים מסוימים.
<ישראל פת: אבל לרבנות הראשית יש יועץ משפטי נפרד וזה לא אני.
מירי רגב: הוא גם כפוף אליך, אם אני לא טועה – לא?
<ישראל פת: הוא כפוף ליועץ המשפטי לממשלה.
מירי רגב: בחוק הגיור לא עלה הדבר הזה שאסור לו להגיד את עמדתו, אלא פת אומר את עמדת הגיור?
מירי רגב: כשנוח לכם - אתם, וכשלא נוח לכם - הוא.
מירי רגב: אני לא אוהבת אתה דבר הזה.
מירי רגב: צדק, צדק תרדוף, רק לא במשרדי הייעוץ המשפטי.
<ישראל פת: גברתי, אסביר.